עומר מואב: הכישלון של נתניהו - "לא הביא לכלכלת שוק, אלא לעודף ריכוזיות" - ישראל 2021 - TheMarker
עומר מואב: הכישלון של נתניהו - "לא הביא לכלכלת שוק, אלא לעודף ריכוזיות"
מואב בכנס ישראל 2021: "לא תתקיים כלכלה חזקה ללא צמצום תקציב הביטחון"; "דפני ליף אומרת 'מספיק עם הקפיטליזם הזה' - אני נחרד ממשפט כזה"
04.09.2011 11:22 עודכן ב: 18:42
"לא תתקיים כלכלה חזקה ללא צמצום תקציב הביטחון. ישראל צריכה להחזיק צבא, אבל התקציב שלו מנופח", כך אמר היום פרופסור עומר מואב, מהאוניברסיטה העברית בירושלים, לשעבר היועץ הכלכלי של שר האוצר, במסגרת כנס "ישראל 2021" של TheMarker. "קיים כאן סדר עדיפויות רע, שמשולב עם העדר תחרותיות. מעמד הביניים הינו הפרה החולבת של מדינת ישראל . יש כאן קבוצה גדולה של אנשים וגופים שעושים קופה על הגב שלנו, וראוי להוריד אותה מהגב שלנו כמה שיותר מהר".
מואב טען בדבריו כי הוא אמנם מסכים שמעמד הביניים בישראל לא טוב וכי יוקר המחיה לדעתו אינו סביר, אך טוען כי המצב כיום נותר זהה למצב הדור הקודם, והוסיף וטען כי הוא השתפר במהלך השנים. "אנחנו לא משלמים יותר מסים בהשוואה לעולם. בישראל משלמים מסים כמו בסקנדינביה, אך ההבדל הוא שהשירותים שאנחנו מקבלים מהמדינה מאוד נמוכים ולא תואמים את שלהם", אמר.
"קיימת תפיסה מוזרה בישראל של מיהו 'המעמד הבינוני'. כל מי שמשתכר 40 אלף שקל ברוטו בישראל אינו חלק ממעמד הבינוני, אלא נחשב כבר לחלק מהעשירון העליון", הוסיף מואב. "אסור להשיג בעקבות המחאה פתרונות בזק אשר יחזקו את המצב הגרוע, המדינה לא יכולה ללכת אחרי סיסמאות ריקות מתוכן".
"יש פה הזדמנות פנטסטית שצריך לנצל. הרי משרד האוצר כבר שנים מנסה להוביל מהלכים שהם בדיוק מהלכים לכיוון של שיפור מצבו של המעמד הבינוני. של להוריד מהגב שלנו את כל מי שעושה עלינו קופה - החל באמת בטייקונים, דרך יבואנים עם בלעדיות, וכלה בוועדי העובדים הגדולים", הוסיף.. אלו מלחמות שמשרד האוצר כבר שנים מנסה לנהל, וללא הצלחה רבה כי אין את הגיבוי המספיק מהמערכת הפוליטית והגיבוי מהמערכת הפוליטית לא מספיק כי אין את הלחץ ציבורי. אז יש פה הזדמנות פנטסטית. ואני חושב שזה מה שצריך לעשות".
"אפשר לשפר פה מאוד מאוד את איכות החיים על ידי הגדלת התחרותיות. והגדלת התחרותיות זה פתרון קשה. הרבה יותר קל, הפתרון הכי קל זה להגיד בואו נגדיל את התקציב, אבל זה לא פתרון בכלל.. המפלגות החרדיות כבר יושבות על הגדר ומחככות ידיים בהנאה. כי כאשר יגדילו את התקציב איכות החיים שלהם תשתפר ומישהו יממן את זה. מי זה המישהו הזה? זה אתם ואני וכל המעמד הבינוני בישראל".
"קיימת אשליה שאפשר לגבות יותר מסים מהאלפיון העליון, אבל צריך לזכור שבמגזר זה יש מעט מאוד אנשים. אומנם הורדת מסי חברות היתה שגויה - אך לחשוב שאפשר להגדיל משמעותית את תקציב המדינה מבלי לעלות מסים על המעמד הבינוני הינה טעות", הוסיף. "אין אפשרות להגדיל את התקציב מבלי לחייב את המעמד הבינוני הגבוה, המשתכר 20 אלף שקל בחודש, לשלם יותר מסים. צריך גם למצוא את הדרך למסות טייקונים, אך יש כיום ערבוב בין הרצוי למצוי".
"להגדיל את התקציב זה הפתרון הקל ביותר . כאשר מגדילים תקציב מבלי דרישות לרפורמות, הכסף סתם נשפך. קחו את מערכת ההשכלה הגבוהה לדוגמה - מערכת מאוד לא יעילה, עם המון בזבוז - קיבלנו הגדלת תקציב לאחרונה, אך לדעתי שום דבר לא השתנה. החינוך לא יותר טוב".
"אם למשל מערכת החינוך תהיה חינם מגיל 0, מי שיהנה מזה הוא מי שיש לו יותר ילדים מאשר מי שיש לו ילד אחד או שניים. לכן מצבו של המעמד הבינוני לא יוטב עקב כך. כאשר השר אטיאס אומר 'נקל על זוג צעיר', שלא יהיה לכם בילבול - הוא מדבר על זוג צעיר חרדי".
"דפני ליף אומרת 'מספיק עם הקפיטליזם הזה' - אני די נחרד ממשפט כזה", הוסיף. "אין לנו אף דוגמה אחת ממשטר לא קפטיליסטי של כלכלת שוק שהביא לרווחה לבני אדם. המדינות הסוציאל-דמקורטיות בנויות על משטר קפיטליסטי, עם ממשלה אשר ממסה את הציבור. תזכרו שהמקרה הטוב שלא היה מבוסס על כלכלת שוק של הקיבוצים נגמר בעוני של אנשים מבוגרים, ובמקרים הגרועים זה נגמר ברצח של מיליוני אנשים".
"פיקוח על שכר הדירה לא פתר שום בעיה בניו -יורק. בעיית הדיור שהתחילה את כל המחאה - שכר הדירה הגבוה - הוא התוצאה, לא הגורם. הבעיה היא בסיסית יותר, של היצע וביקוש .לכן אם נוריד את שכר הדירה לא נפתור את הבעיה . אם נקטין את הכדאיות של השכרת דירה אנחנו נצמצם את הדירות המוצאות להשכרה, ואני בכלל לא נכנס לחזירות של אנשים אשר גובים שכר דירה גבוה".
"אם יפקחו על שכר הדירה בתל אביב, התוצאה תהיה כי יהיו אנשים שיהיה להם דירה בשכר נמוך, אך יהיה הרבה מאוד אנשים שלא יוכלו לחיות בתל אביב כי לא יהיה מספיק הצע. קחו את שוודיה כדוגמה - שם חיכו אנשים 10 שנים לדירה, בגלל הפיקוח על שכר הדירה. לא צריך ללכת מעבר לים בישראל היה חוק הגנת הדייר - שקיבעה את שכר הדירה ולא אפשר לסיים חוזים".
"לא כל מי שמשכיר דירה הוא עשיר מושחת, אבל במקרים הללו הממשלה לקחה לבעלי הדירות את הדירה למרות שהם היו צריכים את שכר הדירה בשביל להחזיר את המשכנתא שלקחו. לכן בדיעבד, חוק הגנת הדירה החריף את בעיית הדירות".
"חלק מהסיפורי מעשיות שאנחנו שומעים, כמו הטענה של זליכה שהמשק הישראלי לא מייצר מקומות עבודה, זה קישקוש מקושקש. מי שרומה לעבוד יכול לעבוד", הוסיף מואב. "עוד שטות שאנחנו שומעים היא שקיים טרייד אוף בין תעסוקה מקומית ויבוא. מצד אחד אנחנו מאפשרים יבוא חופשי, ואנחנו מבינים כי עובדים בתחום הזה יפגעו. יש אנשים שחושבים לעצור את היבוא בשביל לשמור על מקומות העבודה של אותם אנשים, למרות שכתוצאה מכך הכל בישראל יהיה יקר. התהליך הזה של פתיחת המשק ביבוא מתחרה אומנם פוגע במשרות מסוימות, אך הוא מייצר משרות אחרות עם הכנסה יותר גבוהה".